# Confrides

Confrides és una població del País Valencià a la comarca de la Marina Baixa.

## Història

Té el seu origen en una alqueria musulmana anomenada Aljofra; després de la seua conquesta l'any 1264, Jaume I feu donació de la vila a Vidal de Sarrià; encara que la seua població romangué en mans dels Sarrià durant dues generacions, aviat fou cedida a l'infant Pere; més tard, les famílies Cardona i Ariza senyorejaren la jurisdicció de la vila; durant la segona meitat del segle xiv i amb motiu de la guerra amb Castella, Confrides fou conquerida per les tropes castellanes i mantinguda en el seu poder fins al 1364 què la recuperà Pere IV; a començaments del segle xvi i a conseqüència de la guerra de les Germanies la seua població musulmana, que aleshores podia elevar-se fins als 120-160 habitants, fou obligada a convertir-se al cristianisme. Els mudèjars de Confrides acceptaren a desgrat llur conversió forçosa i el 1526 es rebel·laren contra la decisió de la Junta del 1525. Pocs anys abans de l'expulsió, Confrides podia tenir uns 240 habitants que oposaren una fort resistència armada, es refugiaren a les muntanyes de la Vall d'Alauar, davant l'ordre d'estranyament de la minoria morisca (1609). Confrides es distingí pel seu suport al bàndol borbó durant la guerra de Successió.

## Demografia i economia

El padró de 2003 enregistrà 325 habitants que viuen en els dos nuclis de població del municipi: Confrides i l'Abdet. La seua economia es basa en l'agricultura, malgrat que la seua proximitat als nuclis turístics i al Castell de Guadalest han fet sorgir un tímid sector serveis, recolzat en el turisme rural.

## Geografia

Confrides s'eleva als 785 m. d'altitud i està situat a la capçalera de la Vall de Guadalest en la frontera entre la Marina i la muntanya la qual cosa fa que el seu terme, de 42,20 km², oferisca força possibilitats als excursionistes; hi ha la Mallà del Llop (1.360 m), la Penya Alta, el Penyó Mulero, el Pas de les Raboses, les Simes del Partegat, el port de Confrides (960 m), el naixement del Guadalest i les fonts de l'Arbre, de Forata, de Fuster i la de Machelis.

## Festes

* El cap de setmana més pròxim al 13 de juny se celebren les festes en honor de Sant Antoni de Pàdua, en què els jóvens demanen nóvio o nóvia al sant.
* El penúltim cap de setmana d'agost, en honor de la Mare de Déu dels Dolors i Sant Josep, són les Festes Patronals. Pel dia hi ha cercaviles, celebracions religioses, menjars populars en la plaça, actes culturals i activitats infantils; per les nits hi ha revetlla.
* Les Xapes. Se celebren la nit del dijous sant de cada any.

## Llocs i edificis d'interès

* Anouer monumental, que constituïx el símbol del poble.
* Església de Sant Josep, del segle xviii.
* Castell d'Alfofra. Situat en la Penya del Castellet, d'origen medieval, encara conserva nombrosos elements però es troba en ruïnes.

## Gastronomia

Els àpats de Confrides són els típics de la comarca: olleta de blat, arròs amb penques i conill.

## Política i govern
### Alcaldia

Des de 2019 l'alcalde de Confrides és Rubén Picó Vaquer del Partit Popular (PP).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | José Ferrándiz Santamaría | UCD | 19/04/1979 | -- |
| 1983–1987 | José Solbes Rosell | PSPV-PSOE | 28/05/1983 | -- |
| 1987–1991 | Rafael Gomis Llorens | CDS | 30/06/1987 | -- |
| 1991–1995 | Rafael Gomis Llorens | CDS | 15/06/1991 | -- |
| 1995–1999 | José Ferrer Picó | PP | 17/06/1995 | -- |
| 1999–2003 | José Ferrer Picó | PP | 03/07/1999 | -- |
| 2003–2007 | José Ferrer Picó | PP | 14/06/2003 | -- |
| 2007–2011 | José Buades Llorca | PP | 16/06/2007 | -- |
| 2011–2015 | José Buades Llorca | CDL | 11/06/2011 | -- |
| 2015–2019 | José Buades Llorca | C's | 13/06/2015 | -- |
| 2019-2023 | Rubén Picó Vaquer | PP | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

### Eleccions municipals de 2011

Resultats electorals - Confrides, 2011 :
| Candidatura | Candidatura | Cap de llista | Vots | Regidors |
| | Partit Popular de la Comunitat Valenciana | Margarita Desamparados Ferrer Llorens | 73 | 3 |
| | Centre Democràtic Liberal | José Buades Llorca | 51 | 2 |
| | Partit Socialista del País Valencià | Maria Victòria Gomis Llorens | 48 | 1 |
| | Coalició Compromís | Rafael Gomis Llorens | 35 | 1 |
| Total | Total | 207 | 207 | 7 |

## Notes

* ↑ CDL són les sigles de Centro Democrático Liberal.

## Referències

* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Confrides. Històric de Govern Local». Portal d'informació ARGOS. [Consulta: 2 desembre 2020].

## Enllaços externs

* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..